FI Euroopan unionin virallinen lehti CE 84/455

(2004/C 84 E/0530)

KIRJALLINEN KYSYMYS E-3897/02

esittäjä(t): Ilda Figueiredo (GUE/NGL) komissiolle

(14. tammikuuta 2003)

Aihe: Laajentumisen kustannukset ja nykyisten jäsenvaltioiden kansallinen maksuosuus

Joulukuun 17. päivänä 2002 International Herald Tribune -lehdessä julkaistiin uutinen otsikolla ”EU gets a ’bargain’ in expanding east” eli EU:n laajentuminen itään on ”hyvä kauppa”. Thomas Fullerin artikkelissa väitettiin, että itään laajentumisesta aiheutuvat todelliset nettokustannukset ovat noin 10,3 miljoonaa euroa (10,5 miljoonaa dollaria) komission 16. joulukuuta julkaisemien asiakirjojen mukaisesti. Toisaalta artikkelissa väitettiin, että komission jäsen Schreyer olisi paljastanut paljonko kukin uusi jäsenvaltio saisi ja paljonko nykyiset jäsenvaltiot, etenkin Yhdistynyt kuningaskunta, joutuisivat maksamaan.

Haluaisin pyytää seuraavia tietoja:

1. Paljonko kukin uusi jäsenvaltio saa ja paljonko kunkin nykyisen jäsenvaltion on maksettava laajentumisen kolmen ensimmäisen vuoden aikana eli mitkä ovat kunkin jäsenvaltion nettomaksut 25 jäsenvaltion EU:ssa vuosina 2004—2006?

2. Miten jakaantuvat Kööpenhaminan Eurooppa-neuvoston päätelmissä esitetyt laajentumiseen käytettävissä olevat määrärahat kullekin uudelle jäsenvaltiolle vuosittain?

3. Minkä arvion komissio tekee kunkin nykyisen jäsenvaltion saamasta kaupallisesta hyödystä, kun otetaan huomioon tuontia ja vientiä koskevat kasvuennusteet?

Günter Verheugenin komission puolesta antama vastaus

(20. helmikuuta 2003)

Kööpenhaminassa 13. joulukuuta 2002 kokoontuneen Eurooppa-neuvoston päätelmien perusteella komissio on julkaissut laajentumisasioiden pääosaston sivustolla taulukon, josta ilmenevät Kööpenhaminan Eurooppa-neuvoston hyväksymän rahoituspaketin kokonaismäärärahat kutakin vuosista 2004, 2005 ja 2006 kohti. Taulukko on saatavissa osoitteesta: (http://europa.eu.int/comm/enlargement/negotiations/pdf/ financial_package.pdf).

Kööpenhaminassa hyväksytty rahoituskehys ja kokonaismäärärahat jokaisen menokohdan sekä tarvittaessa jokaisen uuden jäsenvaltion osalta ovat saatavilla samasta osoitteesta: (http://europa.eu.int/comm/enlarge-ment/negotiations/pdf/fmancial_framework.pdf).

Mitä tulee tosiasiallisiin maksutapahtumiin yhteisön talousarviosta uusille jäsenvaltioille ajanjaksolla 2004—2006 sekä uusien jäsenvaltioiden odotettavissa oleviin maksuosuuksiin yhteisön talousarvioon saman ajanjakson aikana, tämä riippuu yhteisön talousarvion toteuttamisesta tulevaisuudessa. Tämän vuoksi on mahdotonta ennustaa tulevien maksujen tarkkaa tasoa. Arvoisalle parlamentin jäsenelle ja parlamentin sihteeristölle toimitetaan kuitenkin taulukot, joista käyvät ilmi vuosia 2004—2005 koskevat alustavat arviot nettotasosta kunkin valtion osalta. Nämä taulukot perustuvat menetelmään, jonka avulla tulevaa nettomääräistä talousarvioasemaa arvioidaan jäsenyysneuvotteluissa.

Nykyistenkään jäsenvaltioiden tulevia maksuosuuksia yhteisön talousarvioon ajanjaksolla 2004—2006 ei voida ennustaa täsmällisesti, sillä kuten edellisessä kappaleessa kuvatussa tilanteessa, myös nämä osuudet riippuvat monista tekijöistä, kuten yhteisön talousarvion toteuttamisesta ja jäsenvaltioiden talouden kasvuvauhdista. Yksityiskohtaista tietoa nykyisten jäsenvaltioiden maksuosuuksista yhteisön talousarvioon esitetään kuitenkin seuraavassa kertomuksessa: (http://europa.eu.int/comm/budget/pdf/agenda2000/ report2001_en.pdf).

Unionin laajentumisen johdosta odotettavissa olevien kaupallisten etujen osalta on selvää, että koko laajentumisprosessi on jo tuonut mukanaan merkittäviä taloudellisia etuja sekä nykyisille että tuleville jäsenvaltioille, sillä markkinat ovat avautuneet asteittain ja kauppa on lisääntynyt merkittävästi. Laajentumisen myönteiset taloudelliset vaikutukset esitetään yksityiskohtaisesti komission vuonna 2001 julkaisemassa tutkimuksessa, joka on saatavilla talouden ja rahoituksen pääosaston sivustolla osoitteessa: (http://europa.eu.int/comm/economy_finance/publications/enlargement_papers/enlargementpa-pers04_en.htm).

Komission budjettipääosaston sivustolla on saatavilla lukuisia maakohtaisia tutkimuksia unionin laajentumisen kustannuksista ja hyödyistä: (http://europa.eu.int/comm/budget/financing/enlargement_en.htm).

Laajentumisessa ei luonnollisestikaan ole kyse pelkästään talousarviokustannusten ja kaupallisten etujen punnitsemisesta. Laajentuminen on historiallinen prosessi, jonka myötä kaikki siihen osallistuvat hyötyvät merkittävällä tavalla maanosan turvallisuuden ja vakauden lisääntymisestä.